CELEX: 52014PC0541
Language: lv
Date: 2014-08-26
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu

|
			
		
		
		52014PC0541
		
			Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu /* COM/2014/0541 final - 2014/0248 (NLE) */
			
				
		
		
			
			   	PASKAIDROJUMA RAKSTS
Kipra 2012. gada 25. jūnijā
iesniedza pieprasījumu finanšu palīdzības saņemšanai no
Eiropas Stabilizācijas mehānisma (ESM). Padome 2013. gada 25. aprīlī
(Padomes Lēmums 2013/236/ES) nolēma, ka Kiprai stingri jāīsteno
makroekonomikas korekciju programma, ar kuru tiek novērsti konkrētie
riski, ko Kipra rada eurozonas stabilitātei, un jācenšas ātri
atjaunot valstī stabilu un ilgtspējīgu ekonomikas un finanšu
stāvokli. 
2013. gada 24. aprīlī ESM
valde nolēma principā piešķirt Kiprai stabilitātes atbalstu
un apstiprināja Saprašanās memorandu par īpašiem ekonomikas
politikas nosacījumiem (“Saprašanās memorands”) un to, ka to paraksta
Komisija ESM vārdā. 2013. gada 8. maijā ESM direktoru
padome apstiprināja finanšu palīdzības līgumu.
Makroekonomikas korekciju programmas
mērķis ir atgūt finanšu tirgu uzticēšanos, atjaunot stabilu
makroekonomisko līdzsvaru un ļaut ekonomikai atgriezties uz
ilgtspējīgas izaugsmes ceļa. Lai sasniegtu šos mērķus,
programmas pamatā ir trīs pīlāri. Pirmais pīlārs
ir finanšu nozares stratēģija, kuras pamatā ir finanšu
iestāžu pārstrukturēšana un racionalizēšana un nozares
uzraudzības pastiprināšana ar mērķi risināt
kapitāla un likviditātes nepietiekamības problēmu. Otrais
pīlārs ir vērienīga fiskālās konsolidācijas
stratēģija, kuras pamatā ir 2012. gadā uzsāktie
konsolidācijas pasākumi, jo īpaši izmantojot pasākumus, lai
samazinātu kārtējos primāros izdevumus, palielinātu
valsts ieņēmumus, uzlabotu publiskā sektora darbību un
saglabātu fiskālo konsolidāciju vidējā termiņā.
Mērķis ir novērst pārmērīgo valsts budžeta
deficītu un panākt valsts bruto parāda pret IKP attiecības
stabilu samazināšanos vidējā termiņā. Iestādes ir
apņēmušās līdz 2016. gadam samazināt
deficītu līdz apjomam, kas nepārsniedz 3 % no IKP.
Būtu jāturpina pareizi īstenot struktūrfondus un citus ES
fondus, kā arī ES iniciatīvas, kuru mērķis ir
veicināt nodarbinātību un izaugsmi. Tas veicinās Kipras
ilgtermiņa izaugsmi. Trešais pīlārs ir vērienīga
strukturālo reformu programma, lai atbalstītu konkurētspēju
un ilgtspējīgu un līdzsvarotu izaugsmi saskaņā ar 2012. gadā
Kiprai adresētajiem konkrētajiem ieteikumiem, un ļautu
pārvarēt makroekonomikas nelīdzsvarotību. Paturot
prātā Padomes 2013. gada 22. aprīļa ieteikumu par
garantijas jauniešiem[1]
izveidi, būtu jāveicina jauniešiem pieejamās iespējas un
viņu nodarbināmības izredzes. 
3 gadu programma aptver laika posmu no 2013. gada
vidus līdz 2016. gada vidum.
Saskaņā
ar Lēmuma 2013/236/ES 1. panta 2. punktu Komisija
sadarbībā ar ECB un vajadzības gadījumā ar SVF ir
veikusi piekto pārskatu, lai novērtētu progresu, īstenojot
pieņemtos pasākumus, kā arī šo pasākumu
efektivitāti un ekonomisko un sociālo ietekmi. Tā
rezultātā Saprašanās memorands ir atjaunināts finanšu
nozares reformu, fiskālās politikas un strukturālo reformu
jomā. Attiecībā uz finanšu nozari pārskatītajā
Saprašanās memorandā paredzēts, ka ārējo ierobežojošo
pasākumu turpmāku liberalizāciju iestādes apsvērs
tikai pēc tam, kad būs sekmīgi pabeigts visaptverošais
novērtējums un notikusi netraucēta pāreja uz Vienoto
uzraudzības mehānismu (VUM). Šī liberalizācija, to
savlaicīgi apspriežot ar Komisiju, ECB un SVF un informējot ESM,
atbildīs finanšu stabilitātes mērķim un nodrošinās
pietiekamu likviditātes rezervi. Pārskatītajā
Saprašanās memorandā paredzēts arī atjaunināts
plāns, kas vajadzīgs, lai pakāpeniski mazinātu šos
ierobežojošos pasākumus. Turklāt tajā paredzēts veikt
turpmākus pasākumus, lai uzlabotu ieņēmumus nenesošo
aizdevumu pārvaldību bankās. Tajā arī ietverts
noteikums, kurā paredzēts pabeigt 2013. gada revīzijas
pēckontroli saistībā ar atsevišķām finanšu
iestādēm, attiecīgā gadījumā nosakot sankcijas un
publiskojot galīgo lēmumu. Pārskatītajā
Saprašanās memorandā prasīti papildu pasākumi, kuru
mērķis ir uzlabot Sadarbības grupas darbības spēju.
Tajā ir ietverti arī divi prioritāri pasākumi, proti,
Ministru padomei jāpieņem jaunais visaptverošais regulējums, ar
ko izveido uzņēmumu un privātpersonu maksātnespējas
procedūras, savukārt Pārstāvju palātai
jāpieņem tiesiskā regulējuma grozījumi saistībā
ar ieķīlātā īpašuma realizāciju; vienlaikus ir
izklāstīta sīkāka informācija par elementiem, kas
vajadzīgi šajos divos jaunajos regulējumos. Attiecībā uz
fiskālo politiku, primārā deficīta mērķis 2014. gadam
tika pārskatīts un samazināts līdz ne vairāk kā
EUR 210 milj. (1,3 % no IKP), lai atspoguļotu fiskālos
rezultātus 2014. gada pirmajā pusē. Turklāt
pārskatītajā Saprašanās memorandā prasīts
iesniegt priekšlikumu, lai nodrošinātu labklājības sistēmas
reformas fiskālo neitralitāti un sasniegtu 2015. gada
fiskālā deficīta mērķi, savukārt
primārā pārpalikuma mērķis 2017. gadam tika
pārskatīts un samazināts, lai atvieglotu fiskālo korekciju 2017.–2018. gadā.
Fiskāli strukturālo un strukturālo reformu jomā
pārskatītajā Saprašanās memorandā ir noteikti papildu
pasākumi, kas vajadzīgi, lai īstenotu privatizācijas
procesu Kipras Ostu pārvaldē (CPA) un Kipras
Elektroenerģijas iestādē (EAC). Attiecībā uz
ieņēmumu administrēšanas un nodokļu saistību izpildes
jomu Saprašanās memorandā paredzēts izraudzīties jauno komisāru
un divus komisāra vietniekus jaunajā nodokļu departamentā,
izveidot vienotu nodokļu maksātāju datubāzi un pieņemt
nepieciešamos sekundāros tiesību aktus, lai varētu izmantot nostiprinātās
nodokļu iekasēšanas pilnvaras. Turklāt
pārskatītajā Saprašanās memorandā noteikts, ka 2015. gadā
tiks īstenota nekustamā īpašuma nodokļa reforma.
Attiecībā uz sociālās labklājības reformu
pārskatītajā Saprašanās memorandā noteikts, ka
jāizveido valsts reģistrs, pamatojoties uz kuru uzraudzības
struktūrvienība sagatavos novērtējuma ziņojumu par
labklājības sistēmas reformu budžeta neitralitātes
nodrošināšanai. Attiecībā uz mājokļu tirgus
regulējumu ir iekļautas turpmākas prasības, kas
vajadzīgas, lai paātrinātu īpašumu apliecinošu dokumentu
izsniegšanu. Tūrisma jomā tiks novērtēti spēkā
esošo tiesību aktu noteikumi par Kipras Tūrisma organizāciju,
kuri, iespējams, kavē konkurences attīstību, savukārt
enerģētikas jomā tika veikta tehniskā un ekonomiskā
potenciāla sākotnēja novērtēšana, kas vajadzīga,
lai palielinātu elektroenerģijas ražošanu, izmantojot atjaunojamus
energoresursu avotus, un tika veikta dažādu atjaunojamu avotu pašizmaksas cenas
novērtēšana salīdzinājumā ar parastajiem
primārās enerģijas avotiem. Turklāt Pārskatītajā
Saprašanās memorandā noteikts, ka iestādēm jāparedz
pasākumi, kas vajadzīgi, lai uzlabotu Enerģētikas
regulatora (CERA) jaudu un palielinātu neatkarību.
Pēc Regulas
(ES) Nr. 472/2013 stāšanās spēkā makroekonomikas
korekciju programma ir jāpieņem kā Padomes īstenošanas
lēmums. Tādēļ juridiskās skaidrības un
noteiktības labad Komisija ierosina no jauna pieņemt šo programmu,
pamatojoties uz Regulas (ES) Nr. 472/2013 7. panta 2. punktu.
Programma pēc būtības ir identiska tai, kas tika pieņemta
ar Padomes Lēmumu 2013/236/ES, taču tajā ietverti arī
saskaņā ar Lēmuma 2013/236/ES 1. panta 2. punktu
veiktā pārskata rezultāti. Vienlaikus tiek ierosināts
atcelt Padomes Lēmumu 2013/236/ES.
Ierosinātais lēmums nodrošinās
pilnīgu konsekvenci starp Līgumā par Eiropas Savienības
darbību (LESD) paredzēto Savienības daudzpusējās
uzraudzības sistēmu un politikas nosacījumiem, kuri ir
ekonomisko korekciju programmas pamatā. Sevišķi Regulas (ES)
Nr. 472/2013 10. pantā paredzēta konsekvence ziņošanas
un uzraudzības pienākumos. 
2014/0248 (NLE)
Priekšlikums
PADOMES ĪSTENOŠANAS LĒMUMS,
ar kuru groza Īstenošanas lēmumu 2013/463/ES,
ar ko apstiprina Kipras makroekonomikas korekciju programmu 
EIROPAS SAVIENĪBAS PADOME,
ņemot vērā Līgumu par
Eiropas Savienības darbību, 
ņemot vērā Eiropas Parlamenta
un Padomes 2013. gada 21. maija Regulu (ES) Nr. 472/2013 par to
eurozonas dalībvalstu ekonomiskās un budžeta uzraudzības
pastiprināšanu, kurās ir vai kurām draud nopietnas finanšu
stabilitātes grūtības[2],
un jo īpaši tās 7. panta 2. un 5. punktu,
ņemot vērā Eiropas Komisijas
priekšlikumu,
tā kā:
(1)       Regulu (ES) Nr. 472/2013
piemēro dalībvalstīm, kuras tās spēkā
stāšanās brīdī jau saņem finanšu palīdzību,
tostarp no Eiropas Stabilizācijas mehānisma (ESM).
(2)       Regulā (ES) Nr. 472/2013
izklāstīti noteikumi dalībvalstu, kas saņem finanšu
palīdzību, makroekonomikas korekciju programmas apstiprināšanai,
kuriem jābūt saskaņā ar Līgumu par Eiropas
Stabilizācijas mehānisma (ESM) izveidi. 
(3)       Pēc Kipras 2012. gada
25. jūnija finanšu palīdzības pieprasījuma no ESM
Padome 2013. gada 25. aprīlī ar Lēmumu 2013/236/ES[3] nolēma, ka Kiprai
stingri jāīsteno makroekonomikas korekciju programma.
(4)       ESM valde 2013. gada 24.
aprīlī nolēma principā piešķirt Kiprai
stabilitātes atbalstu un apstiprināja Saprašanās memorandu par
īpašiem ekonomikas politikas nosacījumiem un to, ka to paraksta
Komisija ESM vārdā.
(5)       Saskaņā ar Padomes
Lēmuma 2013/236/ES 1. panta 2. punktu Komisija
sadarbībā ar Eiropas Centrālo banku (ECB) un vajadzības
gadījumā ar Starptautisko Valūtas fondu (SVF) ir veikusi piekto
pārskatu, lai novērtētu progresu, īstenojot pieņemtos
pasākumus, kā arī šo pasākumu efektivitāti un
ekonomisko un sociālo ietekmi. Šā pārskata rezultātā
ir atjaunināta esošā makroekonomikas korekciju programma,
atspoguļojot Kipras iestāžu veiktos pasākumus līdz 2014. gada
otrajam ceturksnim.
(6)       Pēc Regulas (ES)
Nr. 472/2013 stāšanās spēkā makroekonomikas korekciju
programma tika pieņemta kā Padomes īstenošanas lēmums[4]. Juridiskās
skaidrības un noteiktības labad šī programma tika pieņemta
no jauna, pamatojoties uz Regulas (ES) Nr. 472/2013 7. panta 2. punktu.
Programma pēc būtības bija identiskai tai, kas tika
pieņemta ar Padomes Lēmumu 2013/236/ES, taču tajā tika
ietverti arī saskaņā ar Lēmuma 2013/236/ES 1. panta
2. punktu veiktā pārskata rezultāti. Vienlaikus tika atcelts
Padomes Lēmums 2013/236/ES.
(7)       Padomes Īstenošanas
Lēmums 2013/463/ES jau tika grozīts ar Lēmumu 2014/169/ES.
Ņemot vērā jaunākās tendences, tas atkal būtu
jāgroza.
(8)       Komisija sadarbībā
ar ECB un SVF ir veikusi piekto pārskatu, lai novērtētu progresu,
īstenojot pieņemtos pasākumus, kā arī šo pasākumu
efektivitāti un ekonomisko un sociālo ietekmi. Tādēļ
būtu jāveic pārmaiņas finanšu sektora reformas,
fiskālās politikas un strukturālo reformu jomā, īpaši
attiecībā uz šādiem elementiem: i) nodrošinot tādu
atjauninātu plānu par ārējo ierobežojošo pasākumu
pakāpenisku mazināšanu, kuru iestādes apņemas sākt
tikai pēc tam, kad būs sekmīgi pabeigts visaptverošais
novērtējums un notikusi netraucēta pāreja uz Vienoto uzraudzības
mehānismu (VUM); ii) turpmāki pasākumi, lai uzlabotu
ieņēmumus nenesošo aizdevumu pārvaldību bankās;
iii) prasība pabeigt 2013. gada revīzijas pēckontroli
saistībā ar atsevišķām finanšu iestādēm,
attiecīgā gadījumā noteikt sankcijas un publiskot
galīgo lēmumu; iv) tādu papildu pasākumu
nodrošināšana, kuru mērķis ir uzlabot Sadarbības grupas
darbības spēju; v) Ministru padomei jāpieņem jaunais
visaptverošais regulējums, ar ko izveido uzņēmumu un
privātpersonu maksātnespējas procedūras, savukārt Pārstāvju
palātai jāpieņem tiesiskā regulējuma grozījumi
saistībā ar ieķīlātā īpašuma
realizāciju (tie ir divi prioritāri pasākumi); vienlaikus ir
jāizklāsta sīkāka informācija par elementiem, kas
vajadzīgi šajos divos jaunajos regulējumos; vi) 2014. gada
primārā deficīta mērķa pārskatīšana un
samazināšana līdz ne vairāk kā EUR 210 milj. (1,3 %
no IKP), lai atspoguļotu fiskālos rezultātus 2014. gada
pirmajā pusē, tāda priekšlikuma iesniegšana, kas
nodrošinātu labklājības sistēmas reformas fiskālo
neitralitāti un ar ko varētu sasniegt 2015. gada
fiskālā deficīta mērķi, savukārt
primārā pārpalikuma mērķis 2017. gadam tika
pārskatīts un samazināts līdz 2,5 % no IKP, lai
atvieglotu fiskālo korekciju 2017.–2018. gadā; vii) turpmāku
pasākumu noteikšana, lai īstenotu privatizācijas procesu Kipras
Ostu pārvaldē un Kipras Elektroenerģijas iestādē;
vii) jaunā komisāra un divu komisāra vietnieku izraudzīšanās
jaunajā nodokļu departamentā, vienotas nodokļu
maksātāju datubāzes izveide un nepieciešamo sekundāro
tiesību aktu pieņemšana, lai varētu izmantot nostiprinātās
nodokļu iekasēšanas pilnvaras; ix) 2015. gadā
jāīsteno nekustamā īpašuma nodokļa reforma; x) tādu
turpmāku prasību iekļaušana mājokļu tirgus noteikumos,
kas vajadzīgas, lai paātrinātu īpašumu apliecinošu dokumentu
izsniegšanu; xi) darbības plāna projekta nodrošināšana, lai
samazinātu tiesās neizskatīto lietu skaitu, detalizētas
statistikas par neizskatītajām lietām un procesu ilgumu
sniegšana, kā arī administratīvās tiesas izveide; xii)
tādu spēkā esošo tiesību aktu noteikumu
novērtēšana, kas varētu kavēt tūrisma
attīstību; un xii) tehniskā un ekonomiskā potenciāla sākotnēja
novērtēšana, kas vajadzīga, lai palielinātu
elektroenerģijas ražošanu, izmantojot atjaunojamus energoresursu avotus,
un dažādu atjaunojamu avotu pašizmaksas cenas iepriekšēja
novērtēšana salīdzinājumā ar parastajiem
primārās enerģijas avotiem kopā ar tādu pasākumu
iekļaušanu, ar ko nodrošina CERA spējas un neatkarību.
(9)       Visā Kipras visaptverošo
politikas pasākumu kopuma īstenošanas gaitā Komisijai būtu
jāsniedz papildu stratēģiski ieteikumi un tehniskā
palīdzība konkrētās jomās. Dalībvalstij, kas
īsteno makroekonomikas korekciju programmu un kurai nav pietiekamas
administratīvās spējas, ir jālūdz tehniskā
palīdzība Komisijai, kura šim nolūkam var izveidot ekspertu
grupas.
(10)     Kipras iestādēm
saskaņā ar spēkā esošajiem valsts noteikumiem un praksi
makroekonomikas korekciju programmas sagatavošanā, īstenošanā,
uzraudzībā un novērtēšanā būtu jāuzklausa
sociālo partneru un pilsoniskās sabiedrības organizāciju
viedoklis,
IR PIEŅĒMUSI ŠO LĒMUMU.
1. pants
Īstenošanas lēmuma 2013/463/ES 2.
pantu groza šādi: 
1)         panta 5. punktu aizstāj ar
šādu:
“5.     Lai atjaunotu tās finanšu sektora
stabilitāti, Kipra: i) turpina īstenot banku nozares un
kooperatīvo kredītiestāžu nozares pārstrukturēšanu,
ii) turpina nostiprināt uzraudzību un regulējumu
saistībā ar notiekošo pāreju uz VUM, iii) veic parāda
pārstrukturēšanas regulējuma reformu un iv) pakāpeniski saskaņā
ar grafiku atceļ ierobežojošos pasākumus, vienlaikus saglabājot
finanšu stabilitāti. Programmā paredz šādus pasākumus un
rezultātus:
(a)         
nodrošināt, ka likviditāte banku
sektorā tiek stingri uzraudzīta. Pagaidu ierobežojumi kapitāla
brīvai apritei (tostarp skaidras naudas izņemšanai no
bankomātiem, maksājumiem un pārvedumiem) tiek stingri
kontrolēti. Pakāpeniska ārējo ierobežojošo pasākumu
mazināšana atbilst finanšu nozares stabilitātes mērķim un
nodrošina pietiekamu likviditātes rezervi. Ja nepieciešams, Kipras
Centrālā banka (KCB) veiks ierobežojumu īstenošanas
pārbaudes uz vietas un atbilstošus uzraudzības pasākumus.
Ārējo ierobežojošo pasākumu turpmāku liberalizāciju
iestādes apsvērs tikai pēc tam, kad būs sekmīgi
pabeigts visaptverošais novērtējums un notikusi netraucēta
pāreja uz VUM. Mērķis ir veikt šo kontroli tikai tik ilgi, cik
tas ir absolūti nepieciešams, lai mazinātu būtisku
apdraudējumu finanšu sistēmas stabilitātei. Pēc tam, kad
būs iegūti visaptverošā novērtējuma rezultāti, ierobežojošo
pasākumu pakāpeniskas mazināšanas grafiks tiks atjaunināts
un publicēts. Vietējo banku, kuras atkarīgas no
centrālās bankas finansējuma vai saņem valsts atbalstu,
finansējums un kapitāla plāni reāli atspoguļo
sagaidāmo parādsaistību samazināšanos banku nozarē un
samazina atkarību no aizņēmumiem no centrālajām
bankām, vienlaikus izvairoties no aktīvu pāragras
pārdošanas un kredītresursu trūkuma;
(b)         
pielāgot obligātās kapitāla
prasības, ievērojot bilances novērtējuma parametrus un ES
līmeņa spriedzes testu; 
(c)         
nodrošināt, ka visus pārstrukturēšanas
plānus oficiāli apstiprina saskaņā ar valsts atbalsta
noteikumiem pirms šāda valsts atbalsta piešķiršanas. Ja citi
pasākumi ir nepietiekami, bankas, kurās ir kapitāla deficīts,
drīkst lūgt rekapitalizācijas atbalstu no valsts, ievērojot
valsts atbalsta procedūras. Bankas, kurām ir pārstrukturēšanas
plāni, ziņo par sasniegto šo plānu īstenošanā;
(d)        
 nodrošināt, ka tiek izveidots un darbojas
kredītu reģistrs;
(e)         
ņemot vērā pāreju uz VUM,
nodrošināt tiesiskā regulējuma pilnīgu īstenošanu
attiecībā uz aizdevumu izsniegšanu, aktīvu vērtības samazināšanos
un uzkrājumiem; 
(f)          
ieviest obligātas informēšanas
prasības, lai nodrošinātu, ka bankas regulāri informē
iestādes un tirgus par savas darbības restrukturizācijas gaitu; 
(g)         
nodrošināt pārvaldības
direktīvas pārskatīšanu, cita starpā nosakot sadarbību
starp banku iekšējās revīzijas struktūrām un banku
uzraugiem; 
(h)         
nostiprināt banku pārvaldību,
tostarp aizliedzot izsniegt aizdevumus neatkarīgiem valdes locekļiem
vai ar tiem saistītām personām;
(i)           
nodrošināt vajadzīgo personālu un
grozījumus, ņemot vērā jauno atbildību, kuru
uzņēmusies KCB, tostarp nodrošinot noregulējuma un
uzraudzības funkciju nošķiršanu, un vienoto noteikumu kopuma, tostarp
Banku sanācijas un noregulējuma direktīvas un Noguldījumu
garantiju sistēmu direktīvas, transponēšanu valsts tiesību aktos;
(j)           
nostiprināt ieņēmumus nenesošo
aizdevumu pārvaldību, ņemot vērā VUM
attīstību un termiņus. Tajā ietverti šādi elementi:
rīcības kodeksa un bankas pārvaldības un prakses
pārskatīšana attiecībā uz nokavētajiem
maksājumiem; KCB izvirzīto pārstrukturēšanas
mērķu uzraudzība; pasākumi, kas ļauj aizdevējiem
iegūt pienācīgu finanšu informāciju par aizņēmēju
finansiālo situāciju, kā arī pieprasīt, saņemt atļauju
un realizēt saistības neizpildījušo aizņēmēju
finanšu aktīvu un ieņēmumu atsavināšanu; pasākumi, kas
ļauj aizdevējiem nodot trešām personām esošos
atsevišķos aizdevumus līdz ar visiem nodrošinājumiem un
vērtspapīriem bez nepieciešamības saņemt
aizņēmēja piekrišanu un atvieglo to; 
(k)         
samazināt ierobežojumus attiecībā uz
nodrošinājuma realizāciju. Tas notiek papildus tiesību aktu
izstrādei, kas balstās uz visaptverošu reformas regulējumu, ar
kuru tiek noteiktas pienācīgas uzņēmumu un personu
maksātnespējas procedūras, kā arī nodrošināta
ķīlas realizācijas pārskatītā režīma un
maksātnespējas pārskatītā režīma netraucēta
un efektīva darbība. Turklāt pēc reformas jaunais
privātā sektora parādu pārstrukturēšanas tiesiskais
regulējums tiek pārskatīts un vajadzības gadījumā
tiek definēti papildu pasākumi;
(l)           
pabeigt saskaņot kooperatīvo
kredītiestāžu regulējumu un uzraudzību ar komercbanku
regulējumu un uzraudzību;
(m)       
nodrošināt, lai Sadarbības grupa
paredzētu savlaicīgu un pilnīgu pieņemtā
pārstrukturēšanas plāna īstenošanu, un veikt turpmākus
pasākumus, lai uzlabotu tās darbības spējas, jo īpaši
nokavēto maksājumu pārvaldības, informācijas
sistēmu pārvaldības, vadības un pārvaldības
spēju jomā;
(n)         
turpināt stiprināt noziedzīgi iegūtu
līdzekļu legalizācijas novēršanas regulējumu un
īstenot rīcības plānu, ar ko nodrošina uzlabotas prakses
izmantošanu attiecībā uz klienta uzticamības pārbaudi un
uzņēmumu pārredzamību saskaņā ar paraugpraksi,
integrējot spriedzes testēšanu parastajā banku uzraudzībā.”;
2)         panta 8. punkta e) apakšpunktu
aizstāj ar šādu:
“e)     tiesību aktu pieņemšana ar
mērķi panākt valstij pilnībā un daļēji
piederošu uzņēmumu stabilu korporatīvās
pārvaldības sistēmu, kā arī privatizācijas
plāna īstenošana, lai palīdzētu uzlabot ekonomikas
efektivitāti un atjaunotu parāda ilgtspēju;”;
3)         panta 13. punktu aizstāj ar
šādu:
“13. Tā paātrina lietu
izskatīšanu tiesā un nodrošina tiesā vēl neizskatīto
lietu izskatīšanu līdz programmas darbības beigām. Kipra
veic iniciatīvas, lai stiprinātu tūrisma nozares
konkurētspēju, īstenojot konkrētu rīcības
plānu, kas ļautu sasniegt skaitliski izteiktos mērķus, kuri
cita starpā iekļauti nesen pārskatītajā Tūrisma
stratēģijā 2011.–2015. gadam, un grozot Kipras Tūrisma
organizācijas likumu, proti, grozot tos noteikumus, kas var kavēt
konkurenci tūrisma nozarē. Kipra īsteno gaisa
pārvadājumu stratēģiju, kā rezultātā tiek
pielāgota Kipras aviācijas ārējā politika, ņemot
vērā ES aviācijas ārējo politiku un ES aviācijas
nolīgumus, vienlaikus nodrošinot pietiekamu gaisa satiksmi.”; 
4)         panta 14. punkta b) apakšpunktu
aizstāj ar šādu:
“b)    visaptverošu redzējumu
attiecībā uz pārstrukturētās enerģētikas un
gāzes nozares regulējumu un tirgus organizāciju, tostarp
iepriekšēju novērtējumu par iespēju ražot vairāk
elektroenerģijas, izmantojot atjaunojamos energoresursu avotus; un”;
5)         panta 16. punktu aizstāj ar
šādu:
“16. Izstrādājot
visaptverošu un saskaņotu izaugsmes stratēģiju, Kipra iekļauj to savā valsts institucionālajā
struktūrā, paredzot papildu devumu notiekošajai valsts pārvaldes
un publisko finanšu pārvaldības reformai, citām
saistībām Kipras makroekonomikas korekciju programmā un
attiecīgām ES iniciatīvām, ņemot vērā
Partnerības nolīgumu Eiropas strukturālo un investīciju
fondu īstenošanai. Izaugsmes stratēģija tiks
izstrādāta, saskaņota un nostiprināta, izmantojot vienoto
struktūru, kas izveidosies no darba grupas, kura nodarbojās ar izaugsmes
jautājumiem un jau ir izveidota, un tiks nostiprināta valsts
iestāžu sistēmā.”.
2. pants
Šis lēmums ir adresēts Kipras
Republikai.
Briselē,
                                                                       Padomes
vārdā –
                                                                       priekšsēdētājs
                                                                       […]
[1]               OV C 120, 26.4.2013., 1. lpp.
[2]               OV L 140, 27.5.2013., 1. lpp.
[3]               Padomes 2013. gada 25. aprīļa Lēmums 2013/236/ES,
kas adresēts Kiprai, par konkrētiem pasākumiem finanšu
stabilitātes un ilgtspējīgas izaugsmes atjaunošanai (OV L 141, 28.5.2013.,
32. lpp.).
[4]               Padomes 2013. gada 13. septembra Īstenošanas
lēmums 2013/463/ES, ar ko apstiprina Kipras makroekonomikas korekciju
programmu un atceļ Lēmumu 2013/236/ES (OV L 250, 20.9.2013., 40. lpp.).